གོང་དུ་མར་ཤེས་ཀྱི་བྱེད་ལས་འཆད་པའི་སྐབས་མར་ཤེས་ཀྱི་བསམ་པ་ནི་སེམས་བྱུང་དགེ་བ་ཐམས་ཅད་ཀྱི་རྒྱུ་གཙོ་བོ་ཡིན་ཞིང་།ལྷག་དུ་འཚེ་མེད་ཀྱི་བསམ་པའི་རྣམ་གྲངས་མི་འདྲ་བ་གཞན་སྡུག་བསྔལ་ལས་བསྒྲལ་འདོད་ཀྱི་སྙིང་རྗེ་དང་།བླ་མེད་ཀྱི་བདེ་བ་ལ་འགོད་འདོད་ཀྱི་བྱམས་པ་སོགས་ཀྱི་གཞི་དམ་པར་བཤད་པ་དེ་བཞིན་དོན་ལ་གནས་ཞིང་དེ་ལྟར་ཡིན་པར་ལུང་རིགས་ཀྱི་རྒྱབ་ལྗོངས་སྟུག་ལ།ཅུང་ཟད་བསམ་མྱོང་བས་ཀྱང་དེ་ལྟར་ཤེས་པར་འགྱུར་བ་ལགས།བྱམས་དང་སྙིང་རྗེ།ལྷག་བསམ་སོགས་ཀྱིས་ནང་དུ་བསམ་པའི་མཛེས་སྡུག་དང་ཕྱི་ལུས་ངག་གི་སྤྱོད་བཟང་སོགས་ཇི་ཙམ་འཕེལ་རྒྱས་དང་།ཐོན་སྐྱེད་ཀྱི་ནུས་པ་ཐོན་པ་མཐའ་དག་གི་རྨང་གདན་གཙོ་བོ་མར་ཤེས་ཀྱི་བསམ་པ་རིན་པོ་ཆེ་འདི་ཉིད་ཡིན་པས།དེ་ལྟ་བུའི་བདེ་དགེ་ཐམས་ཅད་ཀྱང་མར་ཤེས་ཀྱིས་ཤུགས་ཀྱིས་དྲངས་པས་རྒྱུ་མཚན་དེ་དག་ལ་བསམ་ནས་ཀྱང་མར་ཤེས་ནི་ཤིན་ཏུ་རྩ་ཆེ་བར་ངེས་པ་ཡིན་ནོ།།